Flere måneders uroligheder og kampe mellem politi og demonstranter i Hongkong får nu Danmarks Tekniske Universitet (DTU) til at tage en drastisk beslutning.

DTU opfordrer nemlig sine 36 studerende i Hongkong til at pakke rejsetaskerne og tage hjem til Danmark, efter at urolighederne har flyttet sig væk fra centrum og nu også er brudt ud ved universiteternes campusser.

Det bekræfter universitetets rektor, Anders Overgaard Bjarklev, der fortæller, at beslutningen om opfordringen til at tage hjem blev truffet i aftes i fællesskab med DTU's dekan.

Det skriver Udenrigsministeriet om Hongkong Fortsat demonstrationer i Hongkong med voldelige sammenstød mellem politi og demonstranter. Du bør holde dig på afstand af demonstrationerne. Offentlig transport, herunder Hongkongs internationale lufthavn, er påvirket, og situationen er fortsat uforudsigelig. Hold dig orienteret om sikkerhedssituationen og følg de lokale myndigheders anvisninger. Kilde: Udenrigsministeriet.

- Vi ser rapporter om, at nogle af vores elever har været nødt til at fraflytte kollegieboliger, fordi der er blevet sat ild til dem. Vi hører fra andre, at der fremstilles kasteskyts - herunder molotovcocktails - uden for vinduerne af vores studerendes boliger, siger han i P1 Morgen og fortsætter:

- Og så har man mange steder annulleret undervisningen. Det gør, at vi i aftes anbefalede vores studerende at komme hjem til Danmark i god ro og orden, siger rektoren, der oplyser, at universitetet står for at løse de akademiske udfordringer i forbindelse med det afbrudte forløb.

Læs også : Dansker havnet i Hongkongs uroligheder: Jeg blev ramt af tåregas i mit køkken

Studerende ikke tvunget hjem

Der har været uroligheder siden juni. Har jeres studerende på noget tidspunkt været i fare?

- Det mener vi ikke, at de har indtil nu, så havde vi gjort det her tidligere. Vi har fulgt udviklingen, og det var ikke flyttet ind på campus. Men nu er vi en situation, hvor det er rykket ind, hvor de studerende bor, studerer og køber ind, siger Anders Overgaard Bjarklev og uddyber:

- Derfor mener vi, at det er det klogeste, at de tager hjem, inden vi kommer i en situation, hvor nogle kommer til skade.

Rektoren oplyser, at det er en anbefaling, og at de studerende ikke bliver tvunget til at tage hjem.

Udenrigsministeriet gør nu også opmærksom på situationen i Hongkong og her til formiddag informerer de om demonstrationerne via den såkaldte danskerlisten.

- Fortsat demonstrationer i Hongkong med voldelige sammenstød mellem politi og demonstranter. Voldelige demonstrationer finder også sted på flere universiteter. Hold dig fra demonstrationerne.